Na temelju članka 14. Zakona o proračunu (“Narodne novine” broj 87/08, 136/12. i 15/15) i  članka 30. Statuta Općine Koprivnički Bregi (“Službeni glasnik Koprivničko-križevačke županije” broj 6/13, 3/18, 6/20, 5/21. i 8/21. – pročišćeni tekst), Općinsko vijeće Općine Koprivnički Bregi na 7. sjednici održanoj 23. prosinca 2021. donijelo je
O D L U K U

o izvršavanju Proračuna Općine Koprivnički Bregi
za 2022. godinu

Članak 1.
Odlukom o izvršavanju Proračuna Općine Koprivnički Bregi za 2022. godinu (u daljnjem tekstu: Odluka) uređuje se način izvršavanja Proračuna Općine Koprivnički Bregi za 2022. godinu (u daljnjem tekstu: Proračun), upravljanje prihodima i primicima te rashodima i izdacima Proračuna i stavljanje na raspolaganje sredstava korisnicima Proračuna (u daljnjem tekstu: korisnici), te druga pitanja o izvršavanju Proračuna.
Članak 2.
Proračun se sastoji od Općeg i Posebnog dijela te Plana razvojnih programa. 

Opći dio Proračuna sadrži Račun prihoda i rashoda i Račun financiranja. 

Posebni dio Proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti, tekućih i kapitalnih projekata. 

Plan razvojnih programa je dokument sastavljen za trogodišnje razdoblje koji sadrži ciljeve i prioritete razvoja Općine Koprivnički Bregi (u daljnjem tekstu: Općina) s programskom i organizacijskom klasifikacijom Proračuna.
Članak 3.
U postupku izvršavanja Proračuna za 2022. godinu korisnici proračunskih sredstava imaju prava i dužnosti utvrđene ovom Odlukom.

Članak 4.
Općinski načelnik Općine Koprivnički Bregi (u daljnjem tekstu: općinski načelnik) može odobriti preraspodjelu sredstava unutar pojedinog razdjela, s tim da umanjenje pojedine proračunske stavke rashoda i izdataka ne može biti veće od 5% sredstava na proračunskoj stavci koja se umanjuje.

Općinski načelnik o odobrenoj preraspodjeli sredstava polugodišnje izvješćuje Općinsko vijeće Općine Koprivnički Bregi (u daljnjem tekstu: Općinsko vijeće) u polugodišnjem i godišnjem izvještaju o izvršenju Proračuna.
Članak 5.
Za zakonitu upotrebu sredstava osiguranih u Proračunu odgovoran je općinski načelnik.
Članak 6.
Općinski načelnik u cijelosti je odgovoran za izvršavanje Proračuna. Naredbodavatelj za izvršavanje Proračuna u cjelini je općinski načelnik.
Članak 7.
Proračun se izvršava na temelju potreba korisnika, a u skladu s likvidnim mogućnostima Proračuna.

Članak 8.
Korisnici moraju sredstva koristiti štedljivo i u skladu s propisima o korištenju, odnosno raspolaganju tim sredstvima.
Članak 9.
Općina se može kratkoročno zadužiti najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova. 
Općina se može kratkoročno zadužiti sukladno stavku 1. ovog članka samo za premošćivanje jaza nastalog zbog različite dinamike priljeva sredstava i dospijeća obveza. Odluku o kratkoročnom zaduživanju donosi Općinsko vijeće. 
Članak 10.
Općina se može dugoročno zadužiti uzimanjem kredita za investicije koje se financiraju iz Proračuna, ako to potvrdi Općinsko vijeće uz suglasnost Vlade Republike Hrvatske. 
Općina se može dugoročno zadužiti i za investicije uzimanjem kredita za projekte koji se financiraju iz fondova Europske unije, uz prethodnu suglasnost Općinskog vijeća i Ministarstva financija. Odluku o zaduživanju uzimanjem kredita za investicije iz stavka 1. i 2. ovog članka donosi Općinsko vijeće. 
Ukupna godišnja obveza Općine može iznositi najviše 20% ostvarenih prihoda u godini koja prethodi godini u kojoj se zadužuje, a u iznos ukupne godišnje obveze uključena su i dana jamstva, neplaćene obveze iz prethodnih godina, iznos prosječnog godišnjeg anuiteta po kreditima, zajmovima i suglasnostima iz članka 90. stavka 2. Zakona o proračunu, osim u slučaju zaduživanja za projekte koji se financiraju iz fondova Europske unije. 
Pravne osobe u većinskom izravnom ili neizravnom vlasništvu Općine i ustanove čiji je Općina osnivač ne mogu se zadužiti bez prethodne suglasnosti općinskog načelnika. 
Članak 11.
Kada se sredstva Proračuna koriste za sanaciju, dokapitalizaciju ili kao udio u sredstvima pravne osobe, Općina postaje suvlasnik imovine u tim pravnim osobama razmjerno uloženim sredstvima. 
Članak 12.

Općina može davati jamstva pravnoj osobi u većinskom izravnom ili neizravnom vlasništvu Općine i ustanovi čiji je osnivač za ispunjenje obveza pravne osobe i ustanove, a u skladu sa Zakonom o proračunu i ostalim propisima kojima se uređuje i propisuje davanje jamstva jedinica lokalne i područne (regionalne) samouprave. 
Odluku o davanju jamstva donosi Općinsko vijeće. 
Članak 13.

Prihodi što ih Općina ostvari obavljanjem vlastite djelatnosti, prihodi su Proračuna i uplaćuju se na njegov račun. 
Vlastiti prihodi koje ostvari korisnik ustupaju mu se za obavljanje njegove djelatnosti uz obvezu da o ostvarenim vlastitim prihodima i utrošenim vlastitim prihodima tromjesečno izvještava općinskog načelnika.
Članak 14.
Ako prihodi koji pripadaju Proračunu budu pogrešno naplaćeni ili naplaćeni u svoti većoj od propisane, pogrešno ili više naplaćena svota vratit će se uplatiteljima na teret tih prihoda. 
Rješenje o povratu sredstava donijet će Jedinstveni upravni odjel Općine Koprivnički Bregi i o tome obavijestiti općinskog načelnika.
Članak 15.
Sredstva Proračunske zalihe  u svoti 10.000,00 kuna koriste se za hitne, nepredviđene i druge namjene utvrđene člankom 56. Zakona o proračunu.

O korištenju sredstava Proračunske zalihe odlučuje općinski načelnik.
Sredstva Proračunske zalihe raspoređuje općinski načelnik odlukom za hitne neraspoređene izdatke.
Općinski načelnik je obvezan svaki mjesec izvijestiti Općinsko vijeće o korištenju sredstava Proračunske zalihe.
Članak 16.
Financijske obveze koje neće biti podmirene do 31. prosinca 2022. godine podmirit će se iz namjenski odobrenih sredstava Proračuna za 2023. godinu.

Sredstva koja do 31. prosinca 2022. godine preostanu na računu Proračuna prenijet će se u iduću godinu i koristiti za namjene utvrđene Proračunom.
Članak 17.
Korisnici sredstava iz Proračuna dužni su dostaviti godišnje izvješće o utrošku sredstava, kao i dati sve podatke i isprave koje se od njih traže.
Članak 18.

Općinski načelnik je obvezan podnijeti Općinskom vijeću polugodišnji izvještaj o izvršenju Proračuna do 15. rujna tekuće proračunske godine, te godišnji izvještaj o izvršenju Proračuna do 1. lipnja tekuće godine za prethodnu godinu. 
Članak 19.
Ova Odluka objavit će se u „Službenom glasniku Koprivničko-križevačke županije“, a stupa na snagu 1. siječnja 2022. godine.
OPĆINSKO VIJEĆE

